สำนักงานเศรษฐกิจการเกษตรเขต  3  จึงได้ร่วมมือกับหน่วยงานราชการ หน่วยงานท้องถิ่น ผู้ประกอบการโรงงานอุตสหกรรมแปรรูป ภาคธุรกิจเอกชน และผู้แทนเกษตรกร ของ จ.หนองคาย ร่วมกันระดมความคิดเห็นและวางกรอบการดำเนินงานแก้ไขและผลักดัน ให้มีการเพิ่มเนื้อที่เพาะปลูกผลผลิตและพัฒนาคุณภาพให้ได้มาตรฐานปลอดภัยให้เกิดเป็นรูปธรรมทั้งในระยะสั้นและระยะยาว โดยเมื่อวันที่  29  ตุลาคมที่ผ่านมา ได้จัดประชุมสัมมนาการเพิ่มผลผลิตคุณภาพมะเขือเทศโรงงานภายใต้การแบ่งเขตพื้นที่ตามความเหมาะสม และจัดพิธีลงนามสัญญาข้อตกลงมาตรฐาน จ.หนองคาย ซึ่งเป็นการอบรมให้ความรู้ ความเข้าใจที่ถูกต้องในเรื่องเกี่ยวกับการเพิ่มผลผลิตตามความเหมาะสมของพื้นที่ การพัฒนาคุณภาพมะเขือเทศให้ได้มาตรฐานปลอดภัย(GAP) และการทำสัญญาข้อตกลงมาตรฐาน ซึ่งได้รับความสนใจจากตัวแทนเกษตรกรผู้ปลูกมะเขือเทศในจังหวัดและผู้ประกอบการโรงงานอุตสาหกรรมที่เข้าร่วมเป็นอย่างมาก นับว่าเป็นก้าวแรกที่จะผลักดันให้เกิดการเพิ่มผลผลิตและพัฒนาคุณภาพ รวมทั้งให้มีการใช้สัญญาข้อตกลงมาตรฐานในการทำ Contract Farming เป็นการสร้างความมั่นใจแก่เกษตรกรผู้ผลิตและโรงงานอุตสาหกรรมแปรรูปที่หน่วยงานราชการจะเข้ามาช่วยกันแก้ไขอย่างจริงจังเพื่อให้เกิดความมั่นคงและยั่งยืนในการผลิตมะเขือเทศโรงงานของจังหวัดหนองคายต่อไป